Document ID: 32014D0312

DECIZIA COMISIEI
din 28 mai 2014
de stabilire a criteriilor ecologice de acordare a etichetei ecologice a UE pentru vopselele și lacurile de interior și exterior
[notificată cu numărul C(2014) 3429]
(Text cu relevanță pentru SEE)
(2014/312/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 66/2010 al Parlamentului European și al Consiliului din 25 noiembrie 2009 privind eticheta UE ecologică (1), în special articolul 8 alineatul (2),
după consultarea Comitetului pentru etichetare ecologică al Uniunii Europene,
întrucât:
(1)
În temeiul Regulamentului (CE) nr. 66/2010, eticheta ecologică a UE poate fi acordată produselor care au un impact redus asupra mediului pe durata întregului lor ciclu de viață.
(2)
Regulamentul (CE) nr. 66/2010 prevede că trebuie stabilite criterii specifice privind eticheta ecologică a UE, în funcție de grupele de produse.
(3)
Pentru a reflecta mai bine cea mai bună performanță de pe piață pentru această grupă de produse și a ține seama de inovațiile din ultimii ani, se consideră adecvat să se modifice sfera grupei de produse și să se stabilească un set revizuit de criterii ecologice.
(4)
Deciziile 2009/543/CE (2) și 2009/544/CE (3) ale Comisiei se referă la vopselele de exterior și, respectiv, de interior. Aceste produse au fost reunite într-un singur document privind criteriile, pentru a reduce sarcina administrativă a organismelor competente și a solicitanților. În plus, criteriile revizuite reflectă noile cerințe privind substanțele periculoase care au fost introduse ulterior adoptării deciziilor menționate prin Regulamentul (CE) nr. 66/2010.
(5)
Criteriile urmăresc, în special, promovarea produselor care au un impact mai redus asupra mediului pe durata ciclului lor de viață și o calitate ridicată, sunt performante și rezistente pe termen lung și conțin o cantitate limitată de substanțe periculoase (4) și de compuși organici volatili. Produsele cu performanțe mai bune în ceea ce privește aceste aspecte trebuie promovate prin intermediul etichetei ecologice. Prin urmare, este oportun să se stabilească criterii privind eticheta ecologică a UE pentru grupul de produse „vopsele și lacuri”.
(6)
Criteriile revizuite, precum și cerințele de evaluare și de verificare aferente trebuie să fie valabile pentru o perioadă de patru ani de la data adoptării prezentei decizii, având în vedere ciclul de inovare pentru această grupă de produse.
(7)
Prin urmare, Deciziile 2009/543/CE și 2009/544/CE trebuie înlocuite cu prezenta decizie.
(8)
Trebuie prevăzută o perioadă de tranziție pentru producătorii ale căror produse au primit eticheta ecologică a UE pentru vopsele și lacuri de interior și exterior pe baza criteriilor stabilite în Deciziile 2009/543/CE și 2009/544/CE, astfel încât aceștia să dispună de suficient timp pentru a-și adapta produsele în vederea conformării cu criteriile și cerințele revizuite.
(9)
Măsurile prevăzute în prezenta decizie sunt conforme cu avizul comitetului instituit prin articolul 16 din Regulamentul (CE) nr. 66/2010,
ADOPTĂ PREZENTA DECIZIE:
Articolul 1
(1) Grupa de produse „vopsele și lacuri de interior și exterior” cuprinde vopsele și lacuri decorative de interior și exterior, baițuri și produse similare destinate utilizării de către consumatori și utilizatori profesioniști, care intră sub incidența Directivei 2004/42/CE a Parlamentului European și a Consiliului (5).
(2) Grupa de produse „vopsele și lacuri de interior și exterior” cuprinde: acoperiri și vopsele pentru podele; produse nuanțate de către distribuitori la cererea decoratorilor neprofesioniști (consumatori) sau profesioniști, sisteme de nuanțare, vopsele decorative lichide sau sub formă de pastă, eventual preambalate, nuanțate sau preparate de fabricant pentru a satisface nevoile consumatorilor, inclusiv vopsele pentru lemn, baițuri pentru lemn și pontoane, acoperiri pentru zidărie și acoperiri de finisare pentru suprafețe metalice, grunduri și substraturi pentru aceste sisteme de produse, astfel cum sunt definite în anexa I la Directiva 2004/42/CE.
(3) Grupa de produse nu cuprinde următoarele produse:
(a)
acoperiri antivegetative;
(b)
produse de protejare pentru impregnarea lemnului;
(c)
acoperiri pentru anumite scopuri industriale și profesionale, inclusiv acoperiri de rezistență;
(d)
acoperiri pulverizate;
(e)
sisteme de vopsele care se întăresc în prezența UV;
(f)
vopsele destinate în special vehiculelor;
(g)
produsul a cărui funcție principală nu este aceea de a forma o peliculă deasupra unui substrat, de exemplu, uleiuri și ceară;
(h)
materiale de umplutură, astfel cum sunt definite în EN ISO 4618;
(i)
vopsele pentru marcajul rutier.
Articolul 2
În sensul prezentei decizii, se aplică următoarele definiții:
1.
„vopsea” înseamnă un material de acoperire pigmentat, furnizat sub formă lichidă, de pastă sau de pulbere, care, aplicat pe un substrat, formează o peliculă opacă cu rol protector sau decorativ sau cu proprietăți tehnice specifice, iar după aplicare se usucă și formează un strat solid, aderent și protector;
2.
„lac” înseamnă un material de acoperire transparent care, aplicat pe un substrat, formează o peliculă solidă, transparentă, cu rol protector sau decorativ sau cu proprietăți tehnice specifice, iar după aplicare se usucă și formează un strat solid, aderent și protector;
3.
„vopsele și lacuri decorative” înseamnă vopsele și lacuri care se aplică in situ pe clădiri și pe finisările și instalațiile acestora, în scop decorativ și de protecție;
4.
„vopsea lazur” înseamnă o acoperire care formează o peliculă transparentă sau semitransparentă pentru decorarea și protejarea lemnului de intemperii, permițând o întreținere ușoară;
5.
„sistem de nuanțare” înseamnă o metodă de preparare a vopselelor colorate prin amestecarea unei „baze” cu nuanțe colorate;
6.
„acoperiri de zidărie” înseamnă acoperiri care formează o peliculă decorativă și protectoare și care se utilizează pentru suprafețe din beton, cărămizi care permit vopsirea, panouri, tencuieli, plăci din silicat de calciu sau fibrociment;
7.
„grunduri pentru mărirea aderenței” înseamnă acoperiri cu rol de stabilizare a particulelor nelegate ale substratului sau care conferă proprietăți hidrofobe;
8.
„sistem de vopsea care se întărește în prezența UV” înseamnă întărirea materialelor de acoperire prin expunerea la radiații ultraviolete artificiale;
9.
„acoperire sub formă de pulbere” înseamnă un strat protector sau decorativ format prin aplicarea unei pulberi de acoperire pe un substrat, urmată de fuziune pentru a crea o peliculă continuă;
10.
„produse de protecție utilizate în interiorul recipientelor” înseamnă produse utilizate pentru protecția în timpul depozitării a produselor fabricate, prin controlul alterărilor microbiene în vederea asigurării duratei de conservare a produsului;
11.
„produse de protecție pentru peliculă uscată” înseamnă produse utilizate pentru protecția peliculelor sau a acoperirilor prin controlul alterărilor microbiene sau al creșterii algelor, cu scopul de a proteja proprietățile inițiale ale suprafeței materialelor sau obiectelor;
12.
„substanțe antiexfoliere” înseamnă aditivi care se adaugă materialelor de acoperire pentru a împiedica exfolierea acestora în timpul producției sau al depozitării;
13.
„compuși organici volatili” (COV) înseamnă orice compus organic cu punct inițial de fierbere mai mic de sau egal cu 250 °C, măsurat la o presiune standard de 101,3 kPa, astfel cum este definit în Directiva 2004/42/CE, care într-o coloană capilară se dizolvă și se separă până la tetradecan inclusiv (C14H30) pentru sistemele nepolare sau până la adipat de dietil (C10H18O4) pentru sistemele polare;
14.
„compuși organici semivolatili” (COSV) înseamnă orice compus organic cu punct de fierbere mai mare de 250 °C care, într-o coloană capilară (6), se dizolvă și se separă în limitele domeniului de retenție cuprins între n-tetradecan (C14H30) și n-docosan (C22H46) pentru sistemele nepolare și între adipat de dietil (C10H18O4) și palmitat de metil (C17H34O2) pentru sistemele polare;
15.
vopsele „de culoare albă și de culoare deschisă” înseamnă vopsele cu o valoare tristimulus (valoare Y) 70 %;
16.
„vopsele lucioase” înseamnă vopsele care, la un unghi de incidență de 60°, au un grad de reflexie ≥ 60;
17.
„vopsele cu luciu mediu” (denumite, de asemenea, semilucioase, satinate, semimate) înseamnă vopsele care, la un unghi de incidență de 60° sau de 85°, au un grad de reflexie 60 și ≥ 10;
18.
„vopsele mate” înseamnă vopsele care, la un unghi de incidență de 85°, au un grad de reflexie 10;
19.
„vopsele extra mate” înseamnă vopsele care, la un unghi de incidență de 85°, au un grad de reflexie 5;
20.
„transparent” și „semitransparent” înseamnă o peliculă cu o rată de contrast 98 % la o grosime a peliculei umede de 120μ;
21.
„opac” înseamnă o peliculă cu o rată de contrast 98 % la o grosime a peliculei umede de 120μ.
Articolul 3
Criteriile de acordare a etichetei ecologice a UE, prevăzută de Regulamentul (CE) nr. 66/2010, pentru un produs care se încadrează în grupa de produse „vopsele și lacuri” definită la articolul 1 din prezenta decizie, precum și cerințele de evaluare și de verificare aferente sunt stabilite în anexă.
Articolul 4
Criteriile și cerințele de evaluare aferente stabilite în anexă sunt valabile pentru o perioadă de patru ani de la data adoptării prezentei decizii.
Articolul 5
În scopuri administrative, numărul de cod atribuit grupei de produse „vopsele și lacuri de interior și exterior” este „044”.
Articolul 6
Deciziile 2009/543/CE și 2009/544/CE se abrogă.
Articolul 7
(1) Cererile de acordare a etichetei ecologice a UE pentru produsele care se încadrează în grupa de produse „vopsele și lacuri”, depuse în termen de două luni de la data adoptării prezentei decizii, pot fi bazate fie pe criteriile stabilite în Decizia 2009/543/CE sau 2009/544/CE, fie pe criteriile stabilite în prezenta decizie. Cererile se evaluează conform criteriilor pe care se bazează.
(2) Licențele pentru eticheta ecologică a UE acordate în conformitate cu criteriile stabilite în Decizia 2009/543/CE sau 2009/544/CE pot fi utilizate timp de 12 luni după data adoptării prezentei decizii.
Articolul 8
Prezenta decizie se adresează statelor membre.
Adoptată la Bruxelles, 28 mai 2014.

Labels: 3
7
1
20